CELEX: 32013R0718
Language: sl
Date: 2013-07-25 00:00:00
Title: Uredba Komisije (EU) št. 718/2013 z dne 25. julija 2013 o spremembi Uredbe (ES) št. 608/2004 o označevanju živil in sestavin živil z dodanimi fitosteroli, estri fitosterolov, fitostanoli in/ali estri fitostanolov Besedilo velja za EGP

26.7.2013   
            
            
               SL
            
            
               Uradni list Evropske unije
            
            
               L 201/49
            
         UREDBA KOMISIJE (EU) št. 718/2013
   z dne 25. julija 2013
   o spremembi Uredbe (ES) št. 608/2004 o označevanju živil in sestavin živil z dodanimi fitosteroli, estri fitosterolov, fitostanoli in/ali estri fitostanolov
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2000/13/ES Evropskega parlamenta in Sveta z dne 20. marca 2000 o približevanju zakonodaje držav članic o označevanju, predstavljanju in oglaševanju živil (1) ter zlasti člena 4(3) Direktive,
   ob upoštevanju naslednjega:
   
               (1)
            
            
               Na podlagi mnenja Znanstvenega odbora za hrano (ZOH) z dne 26. septembra 2002 (2) in za zagotovitev ustreznih informacij potrošnikom pri nakupovanju živil in sestavin živil z dodanimi fitosteroli, estri fitosterolov, fitostanoli ali estri fitostanolov je Uredba Komisije (ES) št. 608/2004 z dne 31. marca 2004 o označevanju živil in sestavin živil z dodanimi fitosteroli, estri fitosterolov, fitostanoli in/ali estri fitostanolov (3) določila, kateri podatki so poleg tistih iz člena 3 Direktive 2000/13/ES obvezni na oznakah takih živil.
            
         
               (2)
            
            
               Uredba (ES) št. 608/2004 določa, da oznake takih živil in sestavin živil med drugim vsebujejo izjavo, da je proizvod namenjen izključno ljudem, ki želijo znižati svojo raven holesterola v krvi. Namen te obvezne izjave je zagotoviti, da proizvod doseže svojo ciljno skupino, in tako preprečiti, da bi izdelek po nepotrebnem uživali predstavniki neciljnih skupin.
            
         
               (3)
            
            
               Prostovoljno vključitev prehranskih ali zdravstvenih trditev na oznakah živil ureja Uredba (ES) št. 1924/2006 Evropskega parlamenta in Sveta z dne 20. decembra 2006 o prehranskih in zdravstvenih trditvah na živilih (4). Zato so bile z Uredbo Komisije (ES) št. 983/2009 z dne 21. oktobra 2009 o odobritvi in zavrnitvi odobritve nekaterih zdravstvenih trditev na živilih, ki se nanašajo na zmanjšanje tveganja za bolezni ter na razvoj in zdravje otrok (5), Uredbo Komisije (EU) št. 384/2010 z dne 5. maja 2010 o odobritvi in zavrnitvi odobritve zdravstvenih trditev na živilih, ki se nanašajo na zmanjšanje tveganja za nastanek bolezni ter na razvoj in zdravje otrok (6), in Uredbo Komisije (EU) št. 432/2012 z dne 16. maja 2012 o seznamu dovoljenih zdravstvenih trditev na živilih, razen trditev, ki se nanašajo na zmanjšanje tveganja za nastanek bolezni ter na razvoj in zdravje otrok (7), pod določenimi pogoji uporabe odobrene zdravstvene trditve v zvezi z znižanjem in vzdrževanjem holesterola v krvi za živila, ki vsebujejo rastlinske sterole in stanole.
            
         
               (4)
            
            
               Uredba (ES) št. 983/2009 je pod nekaterimi pogoji uporabe odobrila naslednje zdravstvene trditve: „Rastlinski steroli dokazano bistveno znižujejo holesterol v krvi. Povišan holesterol je dejavnik tveganja za razvoj koronarne bolezni srca.“ in „Estri rastlinskih stanolov dokazano bistveno znižujejo holesterol v krvi. Povišan holesterol je dejavnik tveganja za razvoj koronarne bolezni srca.“
            
         
               (5)
            
            
               Uredba (EU) št. 384/2010 je pod nekaterimi pogoji uporabe odobrila naslednjo zdravstveno trditev: „Rastlinski steroli in estri rastlinski stanolov dokazano znižujejo holesterol v krvi. Povišan holesterol je dejavnik tveganja za razvoj koronarne bolezni srca.“
            
         
               (6)
            
            
               Uredba (EU) št. 432/2012 je pod nekaterimi pogoji uporabe odobrila naslednjo zdravstveno trditev: „Rastlinski steroli/stanoli prispevajo k vzdrževanju normalne ravni holesterola v krvi.“
            
         
               (7)
            
            
               Besedilo odobrenih zdravstvenih trditev bi lahko v kombinaciji z obvezno izjavo za ciljno skupino iz Uredbe (ES) št. 608/2004 povzročilo, da bi proizvod uporabljali potrošniki, ki jim ni treba nadzirati ravni holesterola v krvi. Zato je za zagotovitev skladnosti informacij na oznakah živil in sestavinah živil z dodanimi fitosteroli, estri fitosterolov, fitostanoli in/ali estri fitostanolov primerno spremeniti obvezno izjavo iz Uredbe (ES) št. 608/2004, hkrati pa zagotoviti, da informativna značilnost tega besedila ustreza namenu, zaradi katerega je bila prvotno uvedena.
            
         
               (8)
            
            
               Za uporabo te uredbe je pomembno zagotoviti ustrezno prehodno obdobje, da bi lahko nosilci živilske dejavnosti prilagodili oznake svojih izdelkov zahtevam, ki jih uvaja ta uredba.
            
         
               (9)
            
            
               Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –
            
         SPREJELA NASLEDNJO UREDBO:
   Člen 1
   Sprememba Uredbe (ES) št. 608/2004
   V členu 2 Uredbe (ES) št. 608/2004 se točka 3 nadomesti z naslednjim:
   
               „3.
            
            
               navede se izjava, da proizvod ni namenjen ljudem, ki jim ni treba nadzirati ravni holesterola v krvi.“
            
         Člen 2
   Prehodni ukrepi
   Živila in sestavine živil z dodanimi fitosteroli, estri fitosterolov, fitostanoli in/ali estri fitostanolov, ki so bila dana na trg ali označena pred 15. februarjem 2014 in niso v skladu z zahtevami te uredbe, se lahko tržijo do odprodaje zalog živil.
   Člen 3
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 25. julija 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 109, 6.5.2000, str. 29.
   
      (2)  Mnenje ZOH z naslovom „Splošno mnenje o dolgoročnih učinkih uživanja povišanih ravni fitosterolov iz različnih virov prehrane“ (General view on the long-term effects of the intake of elevated levels of phytosterols from multiple dietary sources).
   
      (3)  UL L 97, 1.4.2004, str. 44.
   
      (4)  UL L 404, 30.12.2006, str. 9.
   
      (5)  UL L 277, 22.10.2009, str. 3.
   
      (6)  UL L 113, 6.5.2010, str. 6.
   
      (7)  UL L 136, 25.5.2012, str. 1.